b'\n_START_ARTICLE_\nSkurtresker\n_START_PARAGRAPH_\nDen moderne skurtreskeren er en selvg\xc3\xa5ende variant av treskeverket. Den er helautomatisk, og skj\xc3\xa6rer, tresker, s\xc3\xa5lder og samler kornet i en tank ved hjelp av skj\xc3\xa6rebordet foran p\xc3\xa5 treskeren. Tanken t\xc3\xb8mmes i en tilhenger, lastebil eller container n\xc3\xa5r den er full, for transport bort fra jordet. For mer effektiv tresking er det noen som velger \xc3\xa5 t\xc3\xb8mme korntanken mens man tresker. Det gj\xc3\xb8res ved at en traktor med tilhenger eller liknende kj\xc3\xb8rer ved siden av skurtreskeren et lite stykke mens man t\xc3\xb8mmer. Skurtreskeren har vanligvis en halmkutter som finhakker halmen etter at kornet er skilt ut f\xc3\xb8r den spres ut p\xc3\xa5 bakken bak treskeren for senere \xc3\xa5 pl\xc3\xb8yes ned. Halmkutteren kan kobles ut dersom man vil ta vare p\xc3\xa5 halmen. Halmen presses ofte til halmballer og brukes til husdyrfor og liggeunderlag i fj\xc3\xb8set._NEWLINE_Moderne skurtreskere er blitt teknisk sv\xc3\xa6rt avanserte maskiner med automatiske m\xc3\xa5linger gjennom hele prosessen for \xc3\xa5 sikre maksimalt utbytte og minimalt med spill i form av korn som blir med halmen ut p\xc3\xa5 bakken igjen. Man kan ogs\xc3\xa5 ha slikt som kontinuerlig fuktighetsm\xc3\xa5ling p\xc3\xa5 kornet for \xc3\xa5 beregne lagringsevne og ev. behov for t\xc3\xb8rking i kornt\xc3\xb8rke. De st\xc3\xb8rste modellene har ogs\xc3\xa5 satellittnavigasjon, som brukes til \xc3\xa5 m\xc3\xa5le areal, effektivitet og avlingsniv\xc3\xa5 p\xc3\xa5 ulike deler av \xc3\xa5keren. Resultatene fra navigasjonsm\xc3\xa5lingene kan senere brukes n\xc3\xa5r man skal s\xc3\xa5 nytt korn for automatisk \xc3\xa5 benytte optimal gj\xc3\xb8dselmengde p\xc3\xa5 ulike jordsmonn ulike steder p\xc3\xa5 \xc3\xa5keren._NEWLINE_Skurtreskeren kan utstyres med forskjellig utstyr for \xc3\xa5 treske ulike vekster, slik som korn, mais, fr\xc3\xb8vekster og oljevekster.'